Richter, Ján, minister práce, sociálnych vecí a rodiny SR (2014-11-27):
Pán predseda Národnej rady, ďakujem pekne za slovo. Vážené panie poslankyne, páni poslanci, návrh zákona, ktorým sa dopĺňa zákon 311/2001 Z. z. Zákonník práce v znení neskorších predpisov, sa predkladá na základe vlastného podnetu za účelom riešenia praktických problémov v oblasti dočasného prideľovania zamestnancov na výkon práce agentúrami dočasného zamestnávania k užívateľskému zamestnávateľovi. Reaguje na poznatky z aplikačnej praxe, z ktorých vyplývajú viaceré nedostatky pri dodržiavaní pracovno-právnych predpisov alebo ich obchádzanie zo strany agentúr dočasného zamestnávania, ako aj užívateľských zamestnávateľov, napríklad zastieraním dočasného pridelenia inými právnymi úkonmi s cieľom vyhnúť sa plneniu zákonných povinností, ktoré z dočasného pridelenia vyplývajú, alebo fingovanými pracovnými cestami a neoprávneným vyplácaním cestovných náhrad s cieľom vyhnúť sa daňovým a odvodovým povinnostiam. Zámerom návrhu zákona je posilnenie ochrany zamestnancov dočasne prideľovaných na výkon práce agentúrami dočasného zamestnávania, posilnenie ich práv, ktoré im vyplývajú zo zákona, vrátane tých, ktoré sú prebrané zo smerníc Európskej únie, a zníženie ich neistoty v trvaní takéhoto druhu zamestnania. Za týmto účelom sa navrhuje v zákone najmä: Po prvé, zakázať dočasné pridelenie zamestnancov na výkon práce, ktoré Úrad verejného zdravotníctva zaradil do IV. kategórie takzvaných najrizikovejších prác; po druhé, vymedziť takzvané zastreté dočasné pridelenie, to sa týka najmä poskytovania služieb na základe obchodno-právnych vzťahov; po tretie, obmedziť dĺžku dočasného pridelenia na 24 mesiacov; za ďalšie zaviesť povinnosť užívateľského zamestnávateľa vyplatiť dočasne pridelenému zamestnancovi porovnateľnú mzdu s jeho kmeňovým zamestnancom, ak túto mzdu neposkytla agentúra dočasného zamestnávania; za ďalšie ustanoviť pre agentúru dočasného zamestnávania pri uzatváraní pracovného pomeru na určitú dobu s dočasne prideleným zamestnancom povinnosť určiť dobu trvania tohto pracovného pomeru konkrétnym dátumom jeho skončenia tak, aby nemohlo dôjsť k skončeniu pracovného pomeru nepravidelne, napríklad zo dňa na deň. V súvislosti s povinnosťami ADZ-tiek určiť dobu trvania pracovného pomeru na určitú dobu konkrétnym dátumom jeho skončenia. Pred uplynutím tejto doby sa v prechodnom období do 30. júna budúceho roku pracovný pomer skončí uplynutím určenej doby, ktorej dĺžka bude závisieť od trvania dočasného pridelenia. Po 1. júli 2015 bude možné prípadné predčasné skončenie dočasného pridelenia pracovný pomer skončiť výpoveďou klasicky podľa Zákonníka práce. Na rokovaní výborov Národnej rady Slovenskej republiky k problematike agentúrneho zamestnávania sa uskutočnila veľmi bohatá a hodnotná diskusia. Viacerí poslanci, a to aj z radov opozície, vyjadrili súhlasný postoj s tým, že súčasný stav agentúrneho zamestnávania najmä postavenie zamestnanca v rámci jeho pracovnoprávneho vzťahu je neakceptovateľný. V opozícii sa dokonca objavili názory, aby riešením bolo úplne zakázať zamestnávanie prostredníctvom agentúr dočasného zamestnávania. Treba povedať, že vzhľadom na zakotvenie tohto inštitútu v právach Európskej únie úplne zrušenie agentúrneho zamestnávania jednoducho nie je možné. Na rokovaní výboru pre sociálne veci boli predložené viaceré pozmeňujúce návrhy. Ja ako predkladateľ som ich odporučil a podporil pre plénum na schválenie. Reaguje sa tak napríklad na prípady z aplikačnej praxe, keď zamestnávatelia pri kontrole nelegálneho zamestnávania tvrdia, že so zamestnancom nedohodli mzdu, a teda nejde o výkon závislej práce. Zamestnávatelia argumentujú tým, že ide o tzv. prácu na skúšku, ktorú zamestnanec vykonáva bez nároku na odmenu. Týmto fingovaným tvrdením sa zamestnávatelia snažia vyhnúť zodpovednosti za nelegálne zamestnávanie. Preto to v tomto zákone riešime. Reagujeme aj na prípady v oblasti školstva, ktoré boli dosť medializované, keď školy uzatvárajú s pedagogickými zamestnancami pracovné pomery na určitú dobu iba do konca júna, pričom v letných mesiacoch júl a august sú títo zamestnanci nútení prihlásiť sa do evidencie nezamestnaných na úrady práce. Podľa pozmeňujúceho návrhu bude možné s pedagogickým zamestnancom uzatvoriť pracovný pomer na určitú dobu najkratšie do 31. augusta. Tým sa vyhneme tomu, že ich počas prázdnin jednoducho prepustia. To je výsledok dohody s ministerstvom školstva. Samozrejmá vec, okrem výnimočných prípadov keď pôjde o zastupovanie zamestnancov, napríklad počas materskej dovolenky, péenky a podobne, čo je úplne iná kategória. Tieto pozmeňujúce návrhy, ako aj ostatné legislatívno-technické pozmeňujúce návrhy a doplňujúce návrhy uvedené v spoločnej správe akceptujem a odporúčam ich plénu Národnej rady schváliť. Ďakujem za pozornosť, skončil som, pán predseda.